Uitkampteater Se Tentjies Keer Terug Na Oudtshoorn | Klein Karoo Nasionale Kunstefees (KKNK)
Uitkampteater, die KKNK se bekroonde kortkuns-program, slaan vir die vierde jaar sy tentpenne in die hartjie van Oudtshoorn in by die 25ste KKNK, wat van Donderdag, 21 Maart, tot Woensdag, 27 Maart aangebied word.
"Ons is opgewonde oor vanjaar se Uitkampteater-program, wat weer kunstenaars uit Nederland, talent uit die plaaslike distrik en opwindende werke van jong en gevestigde teatermakers insluit, " sê Hugo Theart, artisitieke direkteur van die KKNK.
" 'n Projek soos hierdie is slegs moontlik met ondersteuning van borge en ons is dankbaar vir die voortgesette verhouding met die Koninklike Nederlandse Ambassade, Pretoria. Vermaak word in verskeie genres aangebied en elke produksie is familievriendelik, vir oud en jonk om te geniet", brei Theart uit.
Llandi Beeslaar en Stephanie Gericke, die span wat verlede jaar die Kanna vir beste Uitkampteater gewen het, is terug met 'n donkerkomedie, Halfses vir sesuur. Ten spyte van absurde onderbrekings, probeer twee vriende steeds hul ete geniet. Die verhoog is gedek vir 'n aand vol ongemaklike stiltes, onverwagse waarhede en miskien selfs nagereg.
Richard Antrobus is met fisiese teater en mimiek in twee episodes te sien. Jan Alleman delf dieper in die lewe van Jan. Hy wil net normaal wees, maar noem dit die noodlot, karma of teëspoed – alles loop net altyd verkeerd, ten spyte van sy pogings om sukses te behaal. Dit is selfs 'n stryd om soggens op te staan, wat nog te sê om 'n werk te vind. Episode twee, Gewone tee, asseblief, is net nog 'n dag in Jan se lewe. Hy het uiteindelik 'n werk gekry. Dit is sy eerste dag en hy het 'n eenvoudige opdrag: "Gewone tee, asseblief." Ongelukkig verloop dinge nie soos dit moet nie en alles ontaard in 'n warboel in sy desperate poging om vir sy baas 'n koppie tee te maak. Sal Jan dit regkry? Hierdie twee stukke beloof om pret vir die hele gesin te wees.
Till death do us part is fisieke teater met Jurgen McEwan en Ame Reinke waarin die liefdesverhaal van Adam en Eva vertel word. Adam wat Eva wil laat glimlag, en Eva wat Adam te alle tye versadig en vertroos wil laat voel. Aangevul met musiek gaan die gehoor op reis saam met die verliefdes, pas getroudes en ook die stereotipiese rolle wat aan mans en vroue toegeken word.
Stories oor die meermin bring storievertellers uit die distrik byeen. Hier vertel befaamde digters en storievertellers van die distrik, Poem Mooney en ds. André Boezak elke dag inheemse stories oor die watermeid en haar speelplek in die riviere. Dit is eie kultuurstories van in en om Oudtshoorn.